Židonių vinkšna
Netoli nuo mūsų kaimo už kokių pusantro kilometro yra Židonių kaimas. Už kokio pusvarsčio nuo to kaimo yra labai didelė vinkšna. Žmonės ją vadina pavietrava vinkšna, tai reiškia – labai labai sena. O seniau, sako, esą švedai ant jos viršūnės kardavę žmones. Išbėgdami iš čia, po tos vinkšnos šaknimis jie pakasė labai daug aukso ir tą auksą užkeikė. Po kiek laiko pradėjo ten vaidintis. Sako, naktį važiuojant pro šalį, kažin kas sukerta su šaka per akis. Paskui kas dar ten matęs pinigus degant, bet žmonės bijojo kasti, kad kas nors bloga neatsitiktų. Žmonės labai pradėjo bijoti naktį pro vinkšną važiuoti. Paskui sumanė prie jos prikalti kryželį, kad nebesivaidintų. Ir po kiek laiko, sako, esą ir nustoję vaidintis.

Padavimai